Heger, Eduard, poslanec NR SR (2018-11-29):
Ďakujem pekne, pani predsedajúca. Vážený pán minister, kolegyne, kolegovia, ja som vystúpil k tomuto návrhu zákona v prvom čítaní s pomerne rozsiahlymi otázkami, ale teda na aj výbore, ale aj na samostatnom sedení s finančnou správou som si teda dal zodpovedať viaceré otázky. Na jednej strane teda chcem povedať, že chápem logiku autorov, keďže sa snažia bojovať proti daňovým únikom a spotrebné dane sú oblasť, kde teda k týmto daňovým únikom dochádza. Na druhej strane mám však obavu, či toto riešenie naozaj v konečnom dôsledku prinesie želaný efekt, resp. skôr mám obavu, že nemusí priniesť ten želaný efekt, a to preto, aby ste možno chápali logike. Ide o to, že zavádza sa tu opatrenie, ktoré momentálne funguje, jak to správne rozumiem, v Srbsku, v Srbsku, myslím. My sme druhá krajina, ktorá vlastne zavádza toto opatrenie, sú tu tie nanomarkery, čiže bude sa dávať prísada do paliva, aby sa dalo identifikovať, či to palivo vlastne môže byť predávané na Slovensku a či teda bolo injektované týmito nanomarkermi, a tým pádom bola z neho zaplatená spotrebná daň. To je celá pointa. Tak ako to funguje napr. pri alkohole, že máte fľašu s kolkom, viete, že z tejto spotrebná daň bola odvedená. Ak vidíte fľašu bez kolku, tak viete, že bude to ilegálne, alebo je to možno nejaká zahraničná, ktorá by sa tu na Slovensku nemala predávať. Takže to len krátko k tej logike. A hovorím to preto, pretože dnes ten problém s tými daňovými únikmi súvisia v tom, že kontrolóri nevedia úplne ako keby dolapiť tých samotných podvodníkov a mnohokrát tí podvodníci využívajú práve možno malé množstvo kontrolórov, alebo poznajú spôsob kontrol a podobne a takýmto spôsobom jak keby unikali. Preto neviem, do akej miery toto opatrenie v skutočnosti pomôže, pretože ak budú využívať tie isté schémy a budú vedieť, že si majú dávať pozor na to, že keď príde a budú chcieť skontrolovať vlastne, či v danej nádrži na danej čerpacej stanici majú byť nanomarkery, tak budú ako keby si na to dávať väčší pozor. Ale to ukáže prax, preto si myslím, že tadiaľto úplne cesta nevedie, že skôr by som videl v boji proti daňovým únikom cestu práve v zefektívňovaní kontrol a v tom mechanizme. Aj keď aj toto môže mať určitú pridanú hodnotu už len z hľadiska represie, že všeobecne ľudia budú vedieť, že aha, dobre, tak musíme si dávať väčší pozor. Takže nejaké percento tam môže byť, ale myslím si, že nie je to úplne to primárne opatrenie, ktoré môže priniesť nejaký nárast. Kiežby som sa mýlil. Druhá vec, ktorú si musíme uvedomiť pri tomto, je, že vlastne zavádza sa, že bude tu nejaký výrobca, ktorý bude vyrábať teda tieto nanomarkery a tým pádom, ja by som to tak nazval, že vytvárame takú zlatú klietku víťazovi, ktorý bude dodávať vlastne tieto nanomarkery, lebo to bude odvetvie, v ktorom, ak to raz už niekto vyhrá, tak na to obdobie, pôvodne to malo byť tri roky, vlastne nebude mať konkurenciu, ale bude výhradným dodávateľom. Okej, však asi sa to inak úplne riešiť nedá, ale vlastne vytvárame tým pádom nejaký konkrétny biznis pre nejakú konkrétnu firmu, ktorá bude víťazom a bude ho mať garantované štátom. Čo je zaujímavé, čo ma prekvapilo, že na finančnom výbore vlastne bol predložený pozmeňujúci návrh, ktorý vlastne predlžuje toto obdobie. Pôvodne to malo byť na tri roky, teraz je to na päť rokov, kedy vlastne sa nebude, tá licencia ako keby na ten predaj bude udelená na päť rokov, ale chýbala mi tam, nejaké opodstatnenie, úplne konkrétna nejaká kalkulácia. Lebo keď vieme, že v Srbsku to majú, tak by som očakával, že máme nejaké informácie dobré, tak v Srbsku zavedenie tej technológie na výrobu týchto nanomarkerov stálo toľkoto, toľkoto. Pri takomto objeme trhu a takýchto objemoch paliva, ktoré sa na trhu predajú, návratnosť takejto investície je toľkoto. Tu sa to len plošne urobilo a odôvodnilo sa to tým, že za tri roky sa to nestihne. Okej, dobre, beriem to ako informáciu, ale v skutočnosti nevidel som k tomu dáta, na základe ktorých by som mohol povedať, že áno, toto rozhodnutie je dobré. Čiže preto si myslím, že toto je trošku nezodpovedné od predkladateľov zákona, že ak chcú podporu, možnože nechcú podporu alebo nechceli podporu opozície v tejto veci, ak by, lebo ak žiadam od niekoho, že tak predĺžte mi nejaký kontrakt alebo dajte mi viac peňazí, tak by som mal kvantifikovať na základe čoho. Však neni problém rozhodnúť, ak to dáva zmysel, že áno, podporíme to. Ale ak nevieme, či to dáva zmysel, len na základe toho, že niekto povie, že však treba to, tak si myslím, že to je málo na kvalitnú a korektnú diskusiu. Takže to je z hľadiska tej zlatej klietky pre toho jedného výrobcu. Taktiež vlastne sa vytvorí momentálne, alebo týmto zákonom sa vytvárajú tzv. daňové sklady, pretože menší výrobcovia alebo menší predajcovia palív budú musieť nakupovať buď od veľkých rafinérií na Slovensku, alebo aj zahraničných, ale priamo od nich. Alebo potom budú musieť ísť cez daňové sklady, čiže to sú vlastne ako keby obchodníci s palivom, ktoré už má v sebe tento nanomarker. Čiže vytvára sa to ako keby nové odvetvie, v ktorom bude pôsobiť pár firiem, pretože však nie sme taký veľký trh, aby ich tu mohlo vzniknúť viacej. A opäť, čiže dávame ako keby ďalší článok do toho reťazca, ktorý bude primiešavať tieto nanomarkery a tým pádom predlžujeme tú reťaz. Opäť hovorím, že je tu to riziko, že môže sa stať, že v konečnom dôsledku nevyberieme viac, nanomarkery budeme mať, ale vytvoríme vlastne priestor pre pár firiem, ktoré si dajú na to svoju maržu. Nehovorím, že to bude nejaký veľký biznis, ale to čas ukáže, ale v každom prípade vytvoríme vlastne garantovaný biznis pre určitých dodávateľov, ktorí tieto daňové sklady budú vlastniť. Čiže určite bude zaujímavé sa možno potom aj pozrieť na to, že kto vlastne bude prevádzkovať tieto daňové sklady. Takže z tohto pohľadu mne sa zdá, a nevidím tam úplne tú analýzu cena – výkon, že teraz cena, myslím z hľadiska náročnosti, lebo bude to trošku administratívna náročnosť, bude to, budú tam teda ďalšie odvetvia, alebo teda ďalší podnikatelia v tej reťazi a teraz neviem, do akej miery, aj keď sa naozaj reálne podarí zvýšiť výber daní. Ak sa podarí a bude to naozaj efektívne, že tá cena a výkon bude zaujímavá, tak to uvidíme až časom. Lebo naozaj ideme do niečoho nového, máme len nejaké čísla zo Srbska, ktoré myslím, že tu ani neboli prezentované. Stálo by to za to počuť, ako to tam bolo úspešné. Myslím, že by to určite pomohlo diskusii. Takže vlastne ako keby je to taká mačka vo vreci v tomto momente. Toľko z takej analýzy, čo sa týka samotného toho návrhu zákona. Čiže ja určite budem voči tomuto návrhu zdržanlivý, pretože sú tu viaceré otázniky, ktoré neboli poctivo zodpovedané predkladateľmi, a preto to nevidím za momentálne nejaký návrh, dobrý návrh. Ešte je tu jedna vec, ktorú chcem povedať, že vlastne tento návrh svojím spôsobom teda napomáha tým veľkým dodávateľom, ako keby opäť je to opatrenie, ktoré bude viacej koncentrovať trh a dáva akúsi konkurenčnú výhodu veľkým výrobcom alebo dodávateľom palív na trhu. Pretože jednak aj tí menší, ak budú chcieť kupovať, tak buď budú, ako som hovoril, kupovať priamo od tých rafinérií, ktoré tu na Slovensku pôsobia, lebo potrebujú kúpiť už palivo s tými nanomarkermi, alebo pôjdu do tých daňových skladov. Tie daňové sklady, sú určité náklady, ktoré človek musí mať na to, aby mohol mať daňový sklad, aby ho mohol prevádzkovať. Čiže zrejme prví po nich siahnu, môže sa ľahko stať, že siahnu po nich práve výrobcovia alebo tieto rafinérie. Urobia si ich a tým pádom si oni koncentrujú opäť ten biznis do svojich rúk a dostávajú tým pádom väčšiu kontrolu nad trhom, čo z hľadiska podnikateľského prostredia vždycky musíme byť obozretní a musia vyskočiť, ako by som povedal, také kontrolky, aby tu nedochádzalo do veľkej koncentrácie trhu do pár rúk. Takže to je asi posledné, čo som k tomu chcel povedať. Takže za nás určite zdržanlivý postoj, keďže málo informácií bolo povedaných na to, aby nás presvedčilo o tom, že toto opatrenie v skutočnosti prinesie ten želaný efekt, ktorý si predkladatelia dávajú za cieľ. Zatiaľ to vyzerá, že aj nemusí. Ďakujem pekne za pozornosť.